รัฐบาลไทย-ข่าวทำเนียบรัฐบาล-พม. จัดประชุมคณะอนุกรรมการเฉพาะกิจฯ ครั้งที่ 3/2561 เพื่อพิจารณาร่างรายงานผลการดำเนินงานป้องกันและปราบปรามการค้ามนุษย์ของประเทศไทย ประจำปี 2561 ฉบับที่ 2
วันจันทร์ที่ 19 พฤศจิกายน 2561
พม. จัดประชุมคณะอนุกรรมการเฉพาะกิจฯ ครั้งที่ 3/2561 เพื่อพิจารณาร่างรายงานผลการดําเนินงานป้องกันและปราบปรามการค้ามนุษย์ของประเทศไทย ประจําปี 2561 ฉบับที่ 2
พม. จัดประชุมคณะอนุกรรมการเฉพาะกิจฯ ครั้งที่ 3/2561 เพื่อพิจารณาร่างรายงานผลการดําเนินงานป้องกันและปราบปรามการค้ามนุษย์ของประเทศไทย ประจําปี 2561 ฉบับที่ 2
วันนี้ (19 พ.ย. 61) เวลา 09.00 น. พลเอก อนันตพร กาญจนรัตน์ รัฐมนตรีว่าการกระทรวงการพัฒนาสังคมและความมั่นคงของมนุษย์ (รมว.พม.) เป็นประธานการประชุมคณะอนุกรรมการเฉพาะกิจกํากับและติดตามการดําเนินงานป้องกันและปราบปรามการค้ามนุษย์ ครั้งที่ 3/2561 เพื่อพิจารณาร่างรายงานผลการดําเนินงานป้องกันและปราบปรามการค้ามนุษย์ของประเทศไทยประจําปี 2561 ฉบับที่ 2 และ ผลการดําเนินงานตามข้อเสนอแนะในรายงานการค้ามนุษย์ของสหรัฐอเมริกาประจําปี 2561 โดยมีนายปรเมธี วิมลศิริ ปลัดกระทรวงการพัฒนาสังคมและความมั่นคงของมนุษย์ (ปลัด พม.) และผู้แทนหน่วยงานที่เกี่ยวข้องในการดําเนินงานป้องกันและปราบปรามการค้ามนุษย์ อาทิ กระทรวงยุติธรรม สํานักงานตํารวจแห่งชาติ สํานักงานอัยการสูงสุด สํานักงานศาลยุติธรรม กระทรวงแรงงาน และผู้ทรงคุณวุฒิ จํานวนกว่า 50 คน เข้าร่วมประชุม ณ ห้องประชุม ชั้น 8 กระทรวงการพัฒนาสังคมและความมั่นคงของมนุษย์ สะพานขาว กรุงเทพฯ
พลเอก อนันตพร กล่าวว่า การประชุมครั้งนี้ ที่ประชุมได้ร่วมกันพิจารณาร่างรายงานผลการดําเนินงานป้องกันและปราบปรามการค้ามนุษย์ของประเทศไทย ประจําปี 2561 (มกราคม - ธันวาคม 2561) ฉบับที่ 2 ซึ่งทุกหน่วยงานได้ปรับและเพิ่มเติมข้อมูลในรายงานฯ ให้สมบูรณ์และเป็นปัจจุบันใน 3 ด้านสําคัญ ได้แก่ 1) ด้านการดําเนินคดี (Prosecution) 2) ด้านการคุ้มครอง (Protection) และ 3) ด้านการป้องกัน (Prevention) โดยเฉพาะสถิติการจับกุมดําเนินคดีกับผู้กระทําผิดค้ามนุษย์ จํานวนผู้เสียหายที่ได้รับการช่วยเหลือคุ้มครองการพัฒนารูปแบบการให้บริการแบบใหม่ รวมทั้งผลจากการเพิ่มประสิทธิภาพการบริหารจัดการแรงงานทั้งระบบ เพื่อสะท้อนผลการดําเนินงานที่สําคัญของรัฐบาลในการต่อต้านการค้ามนุษย์ที่เป็นรูปธรรม
พลเอก อนันตพร กล่าวต่อไปว่า สําหรับความก้าวหน้าในการรายงานฯ ด้านการช่วยเหลือคุ้มครองนั้น กระทรวง พม. ในฐานะหน่วยงานหลักด้านการคุ้มครอง ได้ให้ความช่วยเหลือผู้เสียหายจากการค้ามนุษย์ จํานวน 377 คน โดยมีผลลัพธ์จากการดําเนินงานที่ผู้เสียหายได้รับขณะอยู่ในความคุ้มครอง โดยเฉพาะในประเด็นที่เป็นข้อเสนอแนะจากสหรัฐฯที่ได้ดําเนินการไป เช่น การดูแลที่คํานึงถึงผลกระทบทางด้านจิตใจ โดยการเปิดโอกาสให้ผู้เสียหายมีทางเลือกในการเข้ารับการคุ้มครอง การทําบันทึก แถลงความเสียหายแทนการให้ผู้เสียหายพูดเรื่องราวที่กระทบจิตใจซ้ําๆ การเยียวยาผู้เสียหายจากเงินกองทุนฯ การเรียกร้องค่าสินไหมทดแทนตามความประสงค์ของผู้เสียหาย การให้ผู้เสียหายออกไปใช้ชีวิตภายนอกร่วมกับผู้อื่นในลักษณะค่ายสัมพันธ์ เป็นต้น นอกจากนี้ ยังนําเสนอเครื่องมือใหม่ๆ ที่เป็นกลไกจากความร่วมมือการทํางานร่วมกันระหว่างหน่วยงานภาครัฐ ภาคเอกชน และองค์กรระหว่างประเทศอีกด้วย
"ทั้งนี้ การดําเนินงานในระยะต่อไป ขอให้ทุกหน่วยงานได้มอบให้ทุกหน่วยงานนําร่างรายงานฯ ฉบับที่ 3 เสนอให้คณะอนุกรรมการฯพิจารณา ก่อนเสนอคณะกรรมการป้องกันและปราบปรามการค้ามนุษย์ที่มีพลเอก ประวิตร วงษ์สุวรรณ รองนายกรัฐมนตรี เป็นประธาน พิจารณาภายในสัปดาห์ที่สี่ของเดือนธันวาคม 2561 และเสนอนายกรัฐมนตรีให้ความเห็นชอบก่อนส่งให้สหรัฐอเมริกาภายในปลายเดือนมกราคม 2562” พลเอก อนันตพร กล่าวในตอนท้าย